**Тәуелсіздік – бабалар аманаты**

«Тірі болсақ - алдымыз үлкен той. Алаштың баласы бұл жолы болмаса жақын арада өз тізгіні өзінде бөлек мемлекет болар!» деп алаш ардақтысы Әлихан Бөкейханұлы айтқан ұлы сөз - Тәуелсіздігіміздің ақиқаты.

Тәуелсіздік! Осы бір сөздің ауқымы өте кең. Оны ауызға алғанда бейне бір бойыңды бақыт пен шаттық кернеп, тіліңді үйіріп ала жөнелгендей сезінесің. Тәуелсіздік деген сөзге тоқтамас бұрын осы ұғымның шежіресін ғасырлар қойнауына сапар шегіп, тарих беттерін парақтайықшы. Бізден бұрын қаншама ұрпақ ауыспады, нелер қилы кезеңді халқымыз басынан кешпеді. Елдік пен бостандық жолындағы күресіміздің байырғы сақ, ғұн, үйсін, қаңлы, қыпшақ заманынан кешегі шерлі Желтоқсанға дейінгі сан ғасырлық шежіресі бар. Бұл сан ғасырлық шежіре қазақ халқының қалыптасып, оның сыртқы жауларымен күресуімен басталады. Одан бері талай оқиғалар тарих парақтарына жазылып қалды. Бірақ, Желтоқсан оқиғасының ұлттық азаттығымыз жолындағы күресте орны бөлек екендігін уақыт дәлелдеуде.

Біз – Тәуелсіздікке, Азаттыққа, Бостандыққа аңсап, зарығып, қанша қанымызды төгіп, жанымызды шүберекке түйіп жеткен халықпыз. Ата-бабаларымыз азат күнді тек армандап қана ғұмыр кешкен жоқ, сол жолда жолбарыстай жұлқысып, арыстандай арпалысып, күресіп өтті. Соңында ұрпағына баға жетпес аманат арқалатты. Ата-бабаларымыз талай ғасырлар бойы армандап келген Тәуелсіздікке қолымыз жеткеніне биыл 30 жыл болды. Арманы асқақ еліміздің ұлы көшін халқымыздың ардақты перзенті, әлемге әйгілі саясаткер Нұрсұлтан Әбішұлы Назарбаев жарқын болашаққа, кемел келешекке бастап берді.

Осынау толағай табыстардың бәріне Елбасының дара көшбасшылығының һәм халқымыздың даналығы мен парасатының, бірлігі мен ынтымағының, отандастарымыздың қажырлы еңбегінің арқасында қол жеткіздік.

Тәуелсіз елдің тірегі – бейбітшілік, тыныштық, келешегі – білімді ұрпақ.

Қазіргі заман – білім мен ғылым заманы. Ақыл мен сананың, білім мен біліктің бәсекеге түсер ғасыры. Біз осы заман түлектеріміз. Ертеңін ойлайтын, болашаққа үмітпен қарайтын ел болғандықтан Елбасымыз шәкірт біліміне ерекше көңіл бөліп отыр. Ертеңгі күннің бүгіннен де нұрлы болуына ықпал етіп, адамзат қоғамын алға апаратын құдіретті күш тек білімге ғана тән. Еліміздің келешегі біздер болғандықтан алдымызда үлкен жауапкершілік тұр.

Ия, Тәуелсіздік біз үшін ең асыл қазына. Оның іргесін нығайтып, орнықтырып, мәңгілік ел дәрежесіне көтеру үшін ең алдымен сол Тәуелсіздіктің, қазақ елінің кешегі, бүгінгі тарихын қайта зерделеп, қайта пайымдауымыз қажет. Аңсаған азаттықты, Тәуелсіздікті алдық. Дербес мемлекет болдық. Шүкір. Соның арқасында елде тыныштық, төрімізде Ата заң, көгімізде - Азаттықтың көк байрағы желбіреді. Осы қасиеттеріміздің арқасында әлем бізді танып, қызыға қарауда. Сондықтанда біз өз еліміздің біртуар перзенттері, патриот азаматтары ретінде өз тарапымыздан еліміздің өркендеуіне үлес қосуымыз қажет.

Пайдаланылған әдебиеттер тізімі

1.Еңбекші қазақ газеті, 30 шілде 2021жыл, 5 бет.

2.Меркі Ақиқат газеті, 22 қазан 2021жыл, 3 бет

3.Меркі тынысы газеті, 16 желтоқсан 2006жыл, 3 бет.

4.Егемен Қазақстан газеті, «Тәуелсіздік бәрінен қымбат»

Қасым-Жомарт Тоқаев. 5 қаңтар 2021 жыл.